text: Gurre Kirke
  
  publiceret: 2023-07-14 19:48:20+02:00
  Gurre Kirke er en sognekirke, som ligger forholdsvis ensomt lidt øst for Gurre, hævet over landevejen omtrent halvvejs mellem Gurre og udkanten af Helsingør.
  Kirken er omgivet af en forholdsvis lille kirkegård, som strækker sig uregelmæssigt mod nordvest fra kirken op mod vejen. Herfra er der via en parkeringsplads mod nordvest adgang til kirkegården gennem to sæt låger i det lave kampestensdige, som omgiver den.
  Kirken er opført 1917-1918 efter tegning af arkitekten Carl Brummer. Den er bygget af hvidkalkede mursten og består af et skib med indvendig apsisafslutning (dvs. et halvrundt bygningsafsnit, som dog ikke kan ses udefra) samt et tårn med våbenhus. Hvor kirker oftest er orienteret mod alteret i øst og skib og tårn i vest, er Gurre Kirke anlagt med tårn og indgang i syd og kor og alter mod nord. Udvendigt vender kirken mindelser om middelalderens landsbykirker, især med sit hvidkalkede tårn med saddeltag.
  Indvendig er kirken mere moderne i sit udtryk med sit store, hvidmalede tøndehvælv over skibet og de udekorerede, hvidvaskede vægge med store rektangulære vinduer.
  Mens størstedelen af kirkens inventar er tegnet af kirkens arkitekt og stammer fra indvielsen, herunder den murede prædikestol, døbefonten og de enkle træbænke, er kirkens mest interessante inventarstykke altertavlen af patineret bronze. Den er fremstillet af kunstneren Per Kirkeby og forestiller opstandelsen. Altertavlen blev indviet i 2002.